google/wiki40b huggingface dataset:
Alan McLoughlin

Klubbkarriere

McLoughlin begynte sin spillerkarriere som ungdomspiller hos Manchester United i juli 1983, hvor han underskrev en profesjonell kontrakt på starten av 1985/1986-sesongen. Han klarte ikke å spille seg inn på førstelaget hos United og dro videre til Swindon Town FC i august 1986. Swindon var på denne tiden ledet av Lou Macari som sverget til en oppofrende spillestil med lange baller, noe som ikke passet spillestilen til McLoughlin. I februar 1987 dro derfor McLoughlin på utlån til Torquay United FC på sørkysten av England, hvor han forble ut sesongen.
I løpet av 1988-sesongen ble McLoughlin hentet tilbake til Swindon Town, hvor karantener på etablerte spillere gjorde at han fikk muligheten til å prøve seg på førstelaget. Da Macaris etterfølger Osvaldo Ardiles tok over managerrollen fikk McLoughlin en sentral rolle i laget, og spilte samtlige kamper og scoret 16 mål i Ardiles' første sesong. I den påfølgende sesongen fikk Swindon finansielle problemer, og ble sendt ned en divisjon av forbundet. Dette gjorde at klubben ble tvunget til å selge spillere, noe som igjen førte til at McLoughlin i desember 1990 ble solgt til Southampton FC for én million pund.
Hos Southampton klarte han ikke å finne tilbake til den samme formen han hadde vist i Swindon, noe som resulterte i utlån til Aston Villa FC og siden til Portsmouth FC. I sistnevnte klubb viste han noe av det han fikk frem hos Swindon, noe som overbeviste Portsmouth nok til å legge inn et bud på 400 000 pund i februar 1992. Hos de blåkledde hjalp han klubben til å nå semifinalen i FA-cupen mot Liverpool FC, som de til slutt tapte på straffesparkkonkurranse. McLoughlin etablerte seg omsider på førstelaget og ble sågar utnevnt til lagkaptein. Han spilte over 300 seriekamper og scorte over 50 seriemål frem til 1999.
I desember 1999 ble han solgt til Wigan Athletic for 260 000 pund, men flere alvorlige skader gjorde at han slet med å etablere seg på førstelaget. Da McLoughlin dro videre på en fri overgang til Rochdale i desember 2001 var spillerkarrieren allerede på hell, og etter kun én sesong dro han videre som spillende trener for Forest Green Rovers FC i Conference National på nivå fem i det engelske seriesystemet. Mot slutten av 2002/2003-sesongen la han fotballskoene på hylla, men fortsatte som trener for klubben en periode.

Internasjonal karriere

McLoughlin fikk sin landslagsdebut for Irland i en vennskapskamp mot Malta i juni 1990. Han ble tatt i troppen under  VM i fotball 1990 av landslagstrener Jack Charlton, hvor han spilte gruppespillkampene mot England og Egypt. Irland tok seg frem til kvartfinale mot Italia, men røk ut av mesterskapet etter tap 0–1 og med McLoughlin som ubenyttet reserve.
Han ble også tatt ut i troppen til VM i fotball 1994, men fikk ikke spille noen av Irlands kamper i sterk konkurranse om midtbaneplassene. McLoughlin fikk totalt 42 landskamper og to mål for Irland frem til 1999.

Annet

Sesongen 2009-10 stemte leserne av lokalavisen Swindon Advertiser fram sitt favorittlag gjennom tidene og McLoughlin ble stemt fram som tidenes beste midtbanespiller på Swindon Town.
Bing Xin

Bakgrunn

Bing Xin, som var født i Fuzhou, flyttet til Shanghai med sin familie da hun var syv måneder gammel, og flyttet senere nok en gang, til havnebyen Yantai i Shandong, da hun var fire år gammel. Denne flyttingen hadde en innvirkning på hennes personlighet og innstlling til kjærlighet og skjønnhet, idet utsynet over havet i dens storhet og skjønnhet satte et dypt preg på hennes tanke og sinn. 
Det var i Yantai at Bing Xin begynte å studere den kinesiske litteraturs store klassiske verker, som blant annet Beretningen om de tre kongedømmer og Fortellinger fra myrlandet, da hun var syv år gammel.

Forfatter

I 1913 flyttet Bingxin til Beijing. Fjerde mai-bevegelsen i 1919 inspirerte og eleverte hennes patriotisme til nye høyder. Dette startet hennes skrivende virksomhet som skribent for en skoleavis på Yanjinguniversitetet der hun var innskrevet. Her skrev hun også sin første roman. 
Bingxin ble uteksaminert fra Yanjinguniversitetet i 1923 med et baccalaureat, og dro til USA for å studere ved Wellesley College. Der tok hun mastergrad i litteratur i 1926. Hun vendte så tilbake til Yanjinguniversitetet og underviste der til 1936. 
I 1929 giftet hun seg med Wu Wenzao, som var antropolog og som hun var blitt kjent med i studietiden i USA. Ekteparet besøkte derpå forskjellige intellektuelle kretser verden rundt, og stod i kontakt med andre intellektuelle som for eksempel Virginia Woolf. Senere i livet underviste Bingxin i Japan en kort tid, ved Universitetet i Tokyo fra 1949 til 1951. Hun stimulerte den kulturelle utveksling mellom Kina og andre verdenshjørner som omreisende kinesisk forfatter. 
I litteraturen skapte hun Bingxin-stilen, en ny litterær stil. Hun bidro meget til kinesisk barnelitteratur, og endel fant veien inn i kinesiske skolebøker. Hun virket også som oversetter, bl.a. av bøker av den indiske forfatter Rabindranath Tagore. Bingxins litterære karriere var meget bred og produktiv, og hun virket innen prosa, poesi, romaner, refleksjoner og annet. 
Hennes karriere utspant seg over mer enn syv tiår, fra 1919 til 1990-årene.

Museum

I Changle i Fujzhoyu finnes et museum tilegnet Bing Xin.
Villvin kunsthåndverkmarked

Villvin Kunsthåndverkmarked er en årlig samling i Risør med kunsthåndverkere fra hele Skandinavia, med tradisjonelt marked. Arrangementet ble etablert i 1979 , den gang med 13 deltakere. I 2006 deltok 100 organiserte kunsthåndverkere fra hele landet, samt gjester fra både Danmark og Sverige.
Markedet har gjennom årene blitt et begrep blant kunsthåndverkelskere. Rammen for det store møtestedet er Risør Torg. Der får publikum treffe kunsthåndverkere og betrakte deres seneste arbeider, og der får kunsthåndverkeren møte sitt publikum. Omtrentlige 25 000 besøker kunsthåndverkmarkedet hvert år.

Villvinprisen

Villvinprisen på kr 20 000,- tildeles hvert år en kunsthåndverker som ifølge jury gjør seg bemerket. Dette finner sted under markedet.
Alruneslekta

Beskrivelse

I likhet med mange andre planter i søtvierfamilien inneholder alrunen atropin, hyoscyamin og andre svært giftige alkaloider. Planten er derfor siden oldtiden blitt brukt til bedøvelsesmiddel.
Over jorda sitter en krans med store blad. Fra denne kransen kommer blomstene, som seinere utvikler seg til bær. Rota til alrunen likner på et lite menneske, og dette er antakelig en av grunnene til at planten er blitt tillagt magiske egenskaper som dradukke eller hjelpeånd.

Folkelige forestillinger om Alrunen

Alrunen skulle helst plukkes på kirkegården eller galgebakken ved fullmåne. Man bandt en svart hund til planten, gikk på trygg avstand og ropte på hunden. Alrunen var nemlig kjent for å gi fra seg et dødbringende skrik når den ble trukket opp. Alruna (Mandragon) er kjent som en Valkyrje, samt som selveste dattera til Kjarr av Valland. Kjarr svarer til 'Tsar', eller Keiseren, og er normalt forstått som den norrøne forestillingsverdenens refleksjon av den romerske keiseren.

Beskrevet som Duda'im i Bibelen

I Bibelen synes planten å være omtalt et par steder under navnet duda'im (flertall). I første Mosebok (1. Mos 30, 14-16) fortelles det således at Ruben under innhøsting av bygg fant duda'im på marken og brakte dem med seg hjem til sin mor Lea. Hennes søster Rakel ville ha dem (ingen grunn er oppgitt), og Lea lot Rakel få alrunene mot at deres felles mann Jakob den natten skulle være sammen med Lea, selv om han egentlig foretrakk Rakel. Episoden førte til at Lea ble gravid og fødte sin femte sønn. Det andre stedet i Bibelen hvor planten nevnes, er i Salomos høysang (Høy 7, 13).
Alrunen er ofte skildret i litteraturen. Margit Sandemo har viet den bred plass i bokserien Sagaen om Isfolket, og likeledes J.K. Rowling i bøkene om Harry Potter.
Scandinavia (album)

Scandinavia er et musikkalbum med Scandinavia, utgitt i 1988. Dette er bandets debutalbum.
The Margarets

The Margarets er et norsk popband, stiftet på øya Giske utenfor Ålesund i 1991 av Rune Berg (gitarist og låtskriver) og Alex Rinde (vokalist og trommeslager). Berg og Rinde fikk etterhvert selskap av Ante Rune Giskeødegård, Ronnie Michael André Giskegjerde Larsen og Kai Valderhaug, og bandet spilte sammen i omkring fire år før de ble spredt på grunn av utdanning og vokalist Alex Rindes sykdom.
Bandet kom sammen igjen i Oslo i 1999, da alle medlemmene med unntak av bassist Valderhaug var samlet, da under navnet Jupiter Starfish, før de gikk tilbake til The Margarets etter kun få måneder. I mars 2001 fikk bandet en hit med låta «Rubber Rubbish», og debutalbumet What Kept You? fra 2002 solgte i mer enn 30 000 eksemplarer. Det sies at debutalbumets tittel spiller på at det tok bandet ti år fra låtene ble laget til albumet kom ut, mye på grunn av Rindes sykdom i denne perioden.
Rue Montorgueil

Rue Montorgueil er en gate 1. arrondissement og 2. arrondissement i Paris. Gaten er preget av restauranter, kaféer, bakervareforrotninger, fiskehanslere, oslebutikker, vinutsalg, ferskvarebutikker og blomsterbutikker. I den søndre enden av rue Montorgueil ligger kirken Saint-Eustache og Les Halles.
Toten folkehøgskole

Internat

På Toten bor alle elever på internater på skoleområdet. Elevene bor hovedsakelig i dobbeltrom og deler bad. Gutter og jenter bor blandet på internatet.

Kortkurs

Toten folkehøgskole tilbyr en rekke kortkurs, først og fremst myntet på folk i nærområdet. Kursene som tilbys er maling, foto, språk og reisekurs.
Amerikas konfødererte staters flagg

Amerikas konfødererte stater førte tre ulike nasjonalflagg i løpet av sin korte eksistens. 
Det første flagget som ble innført for Amerikas konfødererte stater var delt i rødt over hvitt over rødt og hadde en blå kanton som gikk over to av stripene. I den blå kantonen var det plassert et antall stjerner som korresponderte med antallet stater i konføderasjonen, det vi si fra sju til tretten. Flagget ble innført i mars 1861, men fordi det ble ansett for å være for likt nordstatenes flagg, ble det endret.
Konføderasjonens andre flagg ble innført 26. mai 1863 og besto av en hvit duk hvorpå var plassert som kanton merket konføderasjonens hærfaner var basert på. Dette merket, kjent som Sørstatskorset, besto av en rød duk med et hvitkantet blått andreaskors der det var plassert tretten hvite stjerner. Flagget ble møtt med kritikk på grunn av den hvite flaggduken. Hvitt flagg er i strid et såkalt parlamentærtegn ogFor ettertiden er det konføderasjonens arméfaner som har blitt stående som symbol for opprørsstatene. Disse var hovedsakelig gjort etter samme modell, med det stjerneprydete, hvitkantede blå andreaskorset mot rød bakgrunn, det hele på en duk omgitt av hvite kanter. I rektangulær versjon, men uten de hvite kantene, ble dette også ført som orlogsgjøs av konføderasjonens orlogsfartøyer.
Sørstatskorset, i eksplisitt eller implisitt form, er etter borgerkrigens slutt benyttet i en del delstatsflagg. Eksplisitt gjelder dette fortsatt i Mississippis flagg, mens flagget for delstaten Georgia benyttet Sørstatskorset som et element fra 1956 til 2001. Både Alabamas flagg og Floridas flagg har flagg med røde andreaskors.
Sørstatskorset har siden framveksten av borgerrettighetsbevegelsen vært forbundet med politisk strid, særlig i forbindelse med offentlig og spesielt offisiell bruk. Motstandere ønsker sørstatsflagget, i form av Sørstatskorset, fjernet fordi det forbindes med raseskille, diskriminering og slavehold, mens tilhengere forsvarer flagget med henvisning til at det representerer historisk arv. I denne sammenheng står det mindre strid om konføderasjonens første nasjonalflagg, på engelsk kalt stars and bars, og dette kan i noen tilfeller benyttes som et kompromiss alle parter kan godta. Delstaten Georgias flagg fra 2003 er et eksempel på dette.
Snøhule

En snøhule er en utgravd hule i snøen. Snøhuler kan graves ut av dyr i naturen, fjellklatrere eller vinterentusiaster for å danne ly eller som rekreasjon. De har termiske egenskaper som ligner en iglo og gir god beskyttelse fra vind og lave temperaturer.
Feng Yunshan

Bakgrunn

Feng Yunshan virket som landsbylærer i landsbyen Heluo i Hua fylke i Guangdong. Til tross for sin utdannelse klarte han ikke å bestå de keiserlige prøver.  Likesom Hong Xiuquan var han hakka, og han var blant de første av Hongs konvertitter til Hongs tolkning av kristendommen. Denne konversjon gjorde at han mistet sin lærerjobb. 
Feng, Hong og to andre slektninger av Hong forlot Hua fylke i april 1844. De dro først til Guangzhou og forkynte i de ytre deler av byen før de dro videre sørover til landsbyen «Hvite Tiger».  Derfra dro Feng og Hong videre langt mot sørvest til landsbyen Sigu i Guiping fylke (i Guangxi) der Hong hadde noen fjerne slektninger, blant dem to tidligere konvertitter som var hjemvendte.  
I november 1844 vendte Hong hjem uten Feng, som forble i området for å forkynne.

Det Gudstilbedende Selskap

Etter Hong Xiuquans avreise dro Feng dypere og dypere inn i fjellområdet rundt Tistelfjellet, der han forkynte og døpte nye konvertitter. Feng kalte denne gruppe av troende «Det Gudstilbedende Selskap». Hakkaer fra dette område, for det meste fattige og plaget både av banditter og lokale kinesiske familier som mislikte hakkaer på deres arveland, fant tilflukt i denne gruppen og søkte dens samhold og solidaritet. 
Den 27. august 1847 kom Hong Xiuquan tilbake til området, til Hong og «Det Gudstilbedende Selskap».
I månedene etter Hong Xiuquans tilbakekomst ble Feng to ganger tatt til fange av et konkurrerende lokalt korps.  Den første gangen var i desember 1847, og da ble han befridd ved maktfull inngripen av «Det Gudstilbedende Selskap». Da Feng ble tatt til fange annen gang i januar 1848, ble han sendt til en lokal dommer, som - etter å ha mottatt en bestikkelse fra Gudstilbederne, løslot ham på betingelse av at han vendte tilbake til Guangdong.  
Feng var ikke i stand til å vendte tilbake til Gudstilbederne før sommeren det påfølgende året. Da han kom tilbake oppdaget han at Yang Xiuqing og Xiao Chaogui hadde tatt lederskapsoppgaver i «Det Gudstilbedende Selskap».  Begge sa at de kunne gå inn i transer, og at de i transene var i stand til å tale som medlemmer av Den hellige treenighet; Gud Fader talte gjennom Yang, og Jesus Kristus gjennom Xiao. Da Feng returnerte sommeren 1849 gransket han og Xiuquan i disse påstander av Yang og Xiao, og erklærte dem for å være sanne og genuine.  
Tidlig i 1850 ble Feng den første av «Det Gudstilbedende Selskap» til å gå inn for åpent opprør.

Taipingopprører

Feng ble senere utropt til «Den sørlige konge» av Taipingopprøret. Han ble opprørets strateg og var administrator for kongeriket i dets tidlige fase.
Den 24. mai 1852 rykket taipingerne frem ved Quanzhou uten å ha til intensjon å invadere. En Qing-skytter tilførte da Feng et dødelig skuddsår der han satt i sin bærestol. Da de fikk høre dette, omringet taipingerne Quanzhou, og etter to dager klarte de å bryte gjennom bymurene, og der drepte de alle de borgere som ikke hadde klart på flykte. Feng døde til slutt av sine sår i juni samme år.
Greta (sommerfugl)

Utseende

Små til middelsstore, spinkle sommerfugler med glassklare vinger som har mørke ytterkanter. Den ytre delen av forvingen kan av og til være gul- eller rødaktig.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i søtvierfamilien.
Canthidium

Utseende

Små til middelsstore (ofte bare 4 mm lange), hvelvede, blanke skarabider, vanligvis svarte, ofte med metallisk glans. De har ikke påfallende horn eller knøler på hodet. Pronotum kan være rødt eller oransje. Dekkvingene har tydelige lengdestriper.

Levevis

Disse billene finnes helst i tilknytning til gjødsel. Den graver dype sjakter under en kuruke og graver ned store mengder møkk som de legger egg på. Hannen graver gangene, hunnen arbeider møkka til glatte kuler som hun legger egg på. Hun passer disse i rundt fire måneder mens larvene utvikler seg. De voksne billene ses helst vår og høst.

Utbredelse

Slekten er utbredt i Sør- og Mellom-Amerika.
Ahmed Ben Bella

Tjeneste i Den franske hæren

På 1930- og 1940-tallet tjenestegjorde han i den franske hæren. Han var også en habil fotballspiller og spilte på det franske laget Olympique de Marseille i perioden 1939-40.
For sin innsats under slaget om Monte Cassino ble han tildelt Médaille militaire av Charles de Gaulle. Han avslo å bli utnevnt til offiser etter å ha blitt kjent med de harde straffetiltakene franskmennene hadde iverksatt etter et musimsk opprør i den lille algirske byen Setif i mai 1945.

Før uavhengigheten

Han var medgrunnlegger og leder av den algirske selvstendighetsbevegelsen FLN, som kjempet mot det franske koloniherredømmet. I 1956 ble han anholdt av franskmennene og satt fengslet frem til 1962, da han deltok i forhandlingene omkring avslutningen av frigjøringskrigen.

Etter Algeries uavhengighet

I 1963 ble han valgt til det selvstendige Algeries første president, men allerede i 1965 ble han avsatt gjennom et statskupp. Han ble fjernet av Houari Boumédiène og ble satt i husarrest i 15 år. President Chadli Bendjedid satte ham fri i 1980. Han reiste da til Paris og bosatte seg seinere i Sveits. I 1990 fikk han lov å komme tilbake til Algerie hvor han gjenopptok sin politiske virksomhet.

Politisk aktivitet i de senere år

Han var på 1990-tallet engasjert for å få fjernet sanksjonene mot Irak og i 1996 var han på besøk i London sammen med den tidligere utenriksministeren i Nicaragua, presten Miguel D'Escoto. De satt på den tiden sammen med Labour-politikeren Tony Benn i en internasjonal komité som vurderte virkningene av sanksjoner. Deres mest presserende oppgave var å få fjernet sanksjonene mot Irak. Han uttalte i den forbindelse at: «Jeg nekter å snakke engelsk fordi det er amerikanernes språk. De har kapret FN og står bak sanksjonspolitikken som har drept 500 000 mennesker i Irak». Bella uttrykte også på 1990-tallet bitterhet overfor det han omtalte som «Vestens maktpolitikere». Videre omtalte han Vestens politikere, særlig amerikanerne, som mordere og hevdet på 1990-tallet at de var klar over at deres politikk medvirket sterkt til at flere millioner mennesker dør av sult og sultsykdommer. I den forbindelse uttalte han: «Den skyldes gjeldspolitikken og sanksjoner mot land USA misliker: Irak, Libya, Cuba og Nord-Korea». Han rettet krass kritikk mot lederne for Verdensbanken og Pengefondet (IMF). Bakgrunnen var at Algerie i 1994 ble tvunget til å reforhandle utenlandsgjelda, og akseptere IMF og Verdensbankens økonomiske hestekurer. Landet var tidligere foregangsland i den tredje verden, men på 1980-tallet begynte levestandarden å synke drastisk. Hestekuren fra IMF forverret situasjonen ytterligere.
I 2002 ble han valgt til president for den nystiftede organisasjonen International Campaign Against Aggression on Iraq. Organisasjonen hadde som formål å forhindre USAs planlagte angrep på Irak.
Bella er for mange arabere den største frigjøringshelten. Han regnes av mange arabere som en av de siste opprinnelige arabiske nasjonalistene.

Utmerkelser

Ben Bella ble i 2004 utnevnt til den sørafrikanske Ordenen O. R. Tambos følgesvenner.
Abdülâziz

Liv og virke

Han etterfulgte sin bror Abd ül-Mecid som sultan i 1861 og viste snart alvorlige intensjoner om å slå inn på en liberal reformpolitikk. Han stadfestet sin brors liberale konstitusjon (chatt-i-sjerif), nedsatte sivillisten fra 70 til 12 millioner piaster og erklærte seg å ville innskrenke haremets makt. Disse og andre reformer støttet på hard motstand hos hans folk og flere av hans sentrale medarbeidere, og fikk dermed ikke noen virkelig betydning.
Abd ül-Aziz hadde to innflytelserike liberale rådgivere i Ali Pasja og Fuad Pasja.
Stor forundring vakte Abd ül-Aziz ved sin, i strid mot landets sedvane i 1867 - foretatte reise til verdensutstillingen i Paris samt til England, Tyskland og Østerrike. Denne reise styrket nok hans reformiver, men til syvende og sist oppfylte han likevel ikke sine reformvillige ministres eller vesterlandets forventninger. Dermed fikk den store administrative reform Abd ül-Aziz etter hjemkomsten i 1868 foretok ved å forandre statsrådet til en slags rådgivende forsamling av 34 muslimer og 16 kristne ingen viktigere følger.
Indre og ytre forviklinger av alvorlig art opptok meget av hans tid. Opprøret på Kreta (1867-1869), som ble støttet av Hellas, endte imidlertid til et for osmanene fordelaktig resultat.
Sultan Abd ül-Aziz var en av de konger og herskere som mottok brev av Bahai-lærens grunnlegger Bahá'u'lláh, som på 1860-tallet var blitt deportert til Tyrkia ved en overenskomst mellom Persia og Det osmanske rike. I brevet oppfordres sultanen til å vise sin takknemlighet til Gud ved å behandle sine undersåtter med kjærlighet. Bahá'u'lláh advarte dessuten Abd ül-Aziz mot å omgi seg med ministre som var ute etter å skade både sultanen og befolkningen.
Etter at såvel Ali Pasja som Fuad Pasja døde i 1871, kom Abd ül-Aziz stadig mer russisk innflytelse. Den nye storvesiren, Mahmud Nedim Pasja, rettet seg etter sultanens lynne, og slik ble hans gamle reformplaner lagt på hyllen. I stedet beskjeftiget sultanen seg så med å endre tronfølgden til fordel for sin sønn i strid mot den muslimske tronfølgeordningen (han hadde fortsatt mange brødre som var i live).
Egypts selvstendighetsbestrebelser ble kronet med hell i 1873, da kediven utnyttet sultanens pengeforlegenhet og vant en på det nærmeste suveren herskermakt. En voksende forvirring i rikets sosiale og finansielle forhold, statsbankerotten i 1875 og de samme år ved russiske agitasjoner fremkalte folkereisninger i Bosnia, Hercegovina og Bulgaria gav omsider blant folket opphav til en misnøye, som førte til «softaopprøret» i Konstantinopel den 11. mai 1876, da Abd ül-Aziz måtte la Mahmud falle.
Natten 29.-30. mai ble Abd ul-Aziz tvunget av de nye makthaverne, med Midhat Pasja i spissen, å abdisere. Han ble på den sammes befaling så myrdet den 4. juni.